KOMMISSIONENS FORORDNING (EF) Nr. 785/95 af 6. april 1995 om gennemførelsesbestemmelser til Rådets forordning (EF) nr. 603/95 om den fælles markedsordning for tørret foder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 603/95 af 21. februar 1995 om den fælles markedsordning for tørret foder (1), særlig artikel 18, og

ud fra følgende betragtninger:

For at støtteordningen for tørret foder kan blive effektiv, er det nødvendigt at definere bestemte begreber;

for at undgå enhver risiko for dobbeltbetaling bør alle produkter, der er omfattet af støtten til markafgrøder, og som er anført i bilag I til Rådets forordning (EØF) nr. 1765/92 (2), senest ændret ved akten vedrørende Østrigs, Finlands og Sveriges tiltrædelse, undtagen sødlupiner indtil blomstringen, udelukkes fra støtten;

det bør på grundlag af kriterierne i artikel 8 i forordning (EF) nr. 603/95 fastlægges, hvilken minimumskvalitet der gælder for de pågældende produkter, udtrykt i vandindhold og proteinindhold; af hensyn til handelssædvane bør vandindholdet differentieres efter fremstillingsmetode;

i artikel 12 i forordning (EF) nr. 603/95 er det fastsat, at medlemsstaterne indfører en kontrol, så det for hver virksomhed eller opkøber af foder til tørring kan kontrolleres, at betingelserne i forordningen er overholdt; for at lette kontrollen og sikre, at betingelserne for støtteberettigelsen er opfyldt, bør der fastsættes en godkendelsesprocedure for forarbejdningsvirksomhederne og opkøberne af foder til tørring; i samme øjemed bør det fastlægges, hvilke oplysninger der skal være anført i støtteansøgningerne, i lagerregnskabet og i leveringserklæringerne fra forarbejdningsvirksomhederne; endvidere bør det fastsættes, hvilken dokumentation der i øvrigt skal fremlægges;

for at støtteordningen kan blive anvendt ensartet, bør det nærmere fastlægges, på hvilke betingelser støtten udbetales;

for at lette afsætningen af foder til forarbejdning og give myndighederne mulighed for at kontrollere støtteberettigelsen er det nødvendigt, at de kontrakter, der indgås mellem virksomhederne og landbrugerne, udfærdiges inden råvarernes levering og indgives til myndighederne inden en bestemt dato, så disse kan blive bekendt med omfanget af den forventede produktion; det er derfor nødvendigt, at kontrakterne udfærdiges skriftligt, og at de angiver indgåelsesdato, gyldighedsperiode, navn og adresse på kontrahenterne, arten af de produkter, der skal forarbejdes, og identifikation af den mark, hvor det foder, der skal forarbejdes, er blevet dyrket;

hvis der ikke anvendes kontrakter, skal forarbejdningsvirksomhederne udfærdige leveringserklæringer, som er underkastet samme betingelser som dem, der gælder for kontrakterne;

for at det kan kontrolleres, at der er overensstemmelse mellem de mængder råvarer, der er leveret til virksomhederne, og de mængder tørret foder, der er udgået fra disse, er det nødvendigt, at virksomhederne foretager systematisk vejning af det foder, der skal forarbejdes, og at de bestemmer vandindholdet;

da der er fastsat forskellig støtte for kunsttørret foder og soltørret foder, er det afgørende for en effektiv kontrol af støtteberettigelsen, at forarbejdningsvirksomhederne fremstiller og oplagrer de forskellige produkter i særskilte lokaler;

for at det kan sikres, at kravene vedrørende det tørrede foders kvalitet er opfyldt, skal der gennemføres en streng kontrol med regelmæssig udtagning af prøver af de færdigvarer, der udgår fra virksomheden; blandes produkterne med andre stoffer, skal prøveudtagningen ske inden blanding;

i forordning (EF) nr. 603/95 er der fastsat en række kontrolforanstaltninger for hver fase af produktionsprocessen, herunder kontrol som led i det integrerede system for forvaltning og kontrol; det er derfor hensigtsmæssigt, at kontrollen af markernes identitet knyttes til den kontrol, der gennemføres som led i dette system;

for at markedet for tørret foder kan blive forvaltet korrekt, er det nødvendigt, at Kommissionen regelmæssigt modtager bestemte oplysninger;

med henblik på overholdelsen af de retsforskrifter, der er fastsat inden for dette område, navnlig betingelserne for støtteberettigelsen, bør der fastsættes sanktioner i tilfælde af misbrug;

Kommissionens forordning (EØF) nr. 1528/78 (3), senest ændret ved forordning (EØF) nr. 1069/93 (4), og Kommissionens forordning (EØF) nr. 2743/78 (5), opløses af nærværende forordning; de bør derfor ophæves;

forordning (EF) nr. 603/95 finder anvendelse fra den 1. april 1995, hvor produktionsåret 1995/96 begynder; nærværende forordning bør derfor finde anvendelse fra samme dato;

den fælles Forvaltningskomité for Korn, Fedtstoffer og Tørret Foder har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Ved denne forordning fastsættes gennemførelsesbestemmelserne for den fælles markedsordning for tørret foder, der blev indført ved forordning (EF) nr. 603/95.

Artikel 2

I denne forordning forstås ved:

1) »tørret foder«, de produkter, som er nævnt i artikel i artikel 1 i forordning (EF) nr. 603/95, idet der skelnes mellem:

a) »kunsttørret foder«, dvs. de produkter, der er nævnt i artikel 1, litra a), første og tredje led, i forordning (EF) nr. 603/95, og som er kunstigt tørret ved varme, med undtagelse af de produkter, der er anført i bilag I til forordning (EØF) nr. 1765/92 og foderprodukter heraf, bortset fra sødlupiner indtil blomstringen

b) »soltørret foder«, dvs. de produkter, der er nævnt i artikel 1, litra a), andet og fjerde led, i forordning (EF) nr. 603/95 og som er tørret på anden måde end kunstigt tørret ved varme og er formalede

c) »proteinkoncentrater«, dvs. de produkter, der er nævnt i artikel 1, litra b), første led, i forordning (EF) nr. 603/95

d) »kunsttørrede produkter«, dvs. de produkter, der er nævnt i artikel 1, litra b), andet led, i forordning (EF) nr. 603/95.

2) »forarbejdningsvirksomhed«, en virksomhed for forarbejdning af tørret foder, jf. artikel 6 i forordning (EF) nr. 603/95, der er godkendt af den medlemsstat, hvorunder den henhører, og som:

a) kunsttørrer frisk foder under anvendelse af tørringsanlæg, som opfylder følgende betingelser:

- lufttemperaturen skal være mindst 93°C ved processens begyndelse

- tørringsprocessens varighed må ikke overstige tre timer

- ved tørring i lag må tykkelsen af hvert lag ikke være over 1 m, eller

b) formaler soltørret foder, eller

c) fremstiller proteinkoncentrater.

3) »opkøber af foder til tørring og formaling«, en fysisk eller juridisk person som nævnt i artikel 9, litra c), tredje led, i forordning (EF) nr. 603/95, der er godkendt af den medlemsstat, hvorunder den pågældende henhører, og som hos producenterne opkøber frisk foder til levering til forarbejdningsvirksomhederne4) »parti«, en bestemt mængde foder, der er af ensartet kvalitet, for så vidt angår sammensætning, vandindhold og proteinindhold, og som er udgået fra forarbejdningsvirksomheden på én gang.

Artikel 3

1. Som udgået fra forarbejdningsvirksomheden med henblik på opnåelse af ret til den støtte, der er nævnt i artikel 3 i forordning (EF) nr. 603/95, anses i nærværende forordning de i artikel 2, nr. 1, nævnte produkter, som:

a) i uforarbejdet stand forlader:

- forarbejdningsvirksomhedens område

- ethvert oplagringssted uden for dette område, hvis det tørrede foder ikke kan oplagres inden for dette område, forudsat at oplagringsstedet frembyder tilstrækkelig garanti for kontrollen med det oplagrede foder, og at stedet forud er godkendt af myndighederne

- tørringsanlægget, hvis der anvendes et mobilt tørringsanlæg, og ethvert oplagringssted, som opfylder de i andet led nævnte krav, hvis det kunsttørrede foder oplagres af den person, der har foretaget kunsttørringen

b) forlader forarbejdningsvirksomhedens område eller ethvert oplagringssted som nævnt i litra a) i form af en blanding, hvis blandingen er foretaget i virksomheden med henblik på fremstilling af foder og indeholder andre end de i artikel 1 i forordning (EF) nr. 603/95 nævnte råvarer, dog med undtagelse af dem, der anvendes som bindemidler, og som på det tidspunkt, de forlader forarbejdningsvirksomheden, er af sund og sædvanlig handelskvalitet, opfylder kravene for markedsføring til foder og har følgende kendetegn:

i) et maksimalt vandindhold på:

- 12 % for soltørret foder, kunsttørret foder, der er formalet, proteinkoncentrater og kunsttørrede produkter

- 14 % for andet kunsttørret foder

ii) et minimumsindhold af råproteiner tilsammen i forhold til tørstoffet på:

- 15 % for kunsttørret foder, soltørret foder og kunsttørrede produkter

- 45 % for proteinkoncentrater.

2. Tørret foder, der forlader en forarbejdningsvirksomhed, må ikke føres tilbage til den samme eller enhver anden virksomheds område eller noget oplagringssted som nævnt i stk. 1, litra a).

I produktionsåret 1995/96 kan tørret foder, der har forladt en virksomhed, dog føres tilbage til en anden virksomhed på betingelse af, at det sker under kontrol af de pågældende medlemsstaters myndigheder og på de af disse fastsatte betingelser.

Artikel 4

1. For den i artikel 2, nr. 2, nævnte godkendelse gælder, at forarbejdningsvirksomheden:

a) skal råde over tekniske anlæg til gennemførelse af de processer, der er nævnt i artikel 2, nr. 2, litra a), b) eller c)

b) skal overholde:

- betingelserne i forordning (EF) nr. 603/95

- betingelserne i nærværende forordning.

Forarbejdningsvirksomheden mister sin godkendelse for en periode, der fastlægges af myndighederne i forhold til de konstaterede forsømmelsers alvor, hvis en af de i første afsnit, litra a) og b) nævnte betingelser ikke længere er opfyldt.

2. For den i artikel 2, nr. 3, nævnte godkendelse gælder, at opkøberen af foder til tørring og formaling

- senest på den i artikel 8, stk. 5, nævnte dato skal tilsende myndighederne de kontrakter, der er indgået med producenterne, samt en fortegnelse over alle de berørte marker

- skal føre et register for de pågældende produkter, som mindst omfatter de køb og salg pr. produkt med angivelse for hvert vareparti af dets mængde, en henvisning til kontrakten med den producent, der har leveret produktet, og i givet fald angivelse af den forarbejdningsvirksomhed, der er modtager

- skal stille sine finansregnskaber til rådighed for myndighederne

- skal lette kontrollens gennemførelse

Opkøberen af foderet til tørring og formaling mister godkendelsen for en periode, der fastlægges af myndighederne i forhold til de konstaterede forsømmelsers alvor, hvis mindst en af de i første afsnit nævnte betingelser ikke længere er opfyldt.

Artikel 5

1. For at modtage den i artikel 3 i forordning (EF) nr. 603/95 nævnte støtte indgiver forarbejdningsvirksomheden en ansøgning senest 45 dage efter udgangen af den måned, i hvilken det tørrede foder er udgået fra den.

Ingen støtteansøgning, der indgives for et produktionsår, kan dog indgives efter den 15. april, der følger efter udgangen af det pågældende produktionsår.

Medmindre der foreligger force majeure, medfører en forsinket indgivelse af en ansøgning, at de støttebeløb, der et genstand for den pågældende ansøgning, og som virksomheden havde opnået ret til ved rettidig indgivelse, nedsættes med 1 % pr. arbejdsdag. Er forsinkelsen på over 20 dage, antages ansøgningen ikke.

2. Støtteansøgningen skal mindst indeholde følgende:

- ansøgerens fulde navn, adresse og underskrift

- angivelse af de mængder, der ansøges om støtte for, opdelt efter parti

- den dato, hvor hver mængde er udgået fra virksomheden

- angivelse af, at der er udtaget prøver pr. parti efter artikel 11, stk. 3, på det tidspunkt, produktet udgik fra forarbejdningsvirksomheden, samt alle nødvendige oplysninger til identifikation af prøverne

3. Den støtte, der skal ydes for blandinger, som indeholder tørret foder og andre råvarer end de i forordning (EF) nr. 603/95 nævnte, og for udgået tørret foder med indhold af bindemidler, beregnes i forhold til de mængder tørret foder, disse produkter indeholder.

Artikel 6

1. Når myndighederne har konstateret, at der består ret til støtte for de mængder, der er genstand for støtteansøgningen, udbetales det forskud, der er omhandlet i artikel 6, stk. 1, i forordning (EF) nr. 603/95, inden for en frist på 90 dage regnet fra den dato, hvor ansøgningen blev indgivet; det ydes til forarbejdningsvirksomheden for det tørrede foder, der er udgået fra denne i løbet af en bestemt måned.

2. Det restbeløb, som er omhandlet i artikel 6, stk. 3, i forordning (EF) nr. 603/95, udbetales inden for en frist på 60 dage regnet fra den dato, hvor Kommissionen offentliggør størrelsen af restbeløbet i De Europæiske Fællesskabers Tidende på grundlag af medlemsstaternes meddelelser om de samlede mængder tørret foder, for hvilke der består ret til støtte i det pågældende år.

Artikel 7

Den udløsende begivenhed for den landbrugsomregningskurs, der gælder i forbindelse med forordning (EF) nr. 603/95, indtræder på den dato, hvor det tørrede foder forlader forarbejdningsvirksomheden.

Artikel 8

1. Hver af de i artikel 9, litra c), i forordning (EF) nr. 603/95 omhandlede kontrakter skal ud over de i artikel 11 i nævnte forordning fastsatte oplysninger indeholde følgende:

a) kontrahenternes fulde navn og adresse

b) datoen for kontraktens indgåelse

c) gyldighedsperioden

d) den eller de sorter af foder, der skal forarbejdes, samt den forventede mængde af dem

e) identifikation af den eller de marker, hvor det foder, der skal forarbejdes, dyrkes, idet identifikationen sker ifølge det system til identifikation af marker, som er fastlagt ved det integrerede system for forvaltning og kontrol, og

f) hvis forarbejdningsvirksomheden gennemfører en lønkontrakt om forarbejdning som omhandlet i artikel 11, stk. 2, i forordning (EF) nr. 603/95, der er indgået med en uafhængig landbrugsproducent eller en eller flere af virksomhedens egne medlemmer, skal kontrakten endvidere indeholde oplysning om:

- den færdigvare, der skal leveres

- de omkostninger, producenten skal betale.

2. Hvis en forarbejdningsvirksomhed har forarbejdet sin egen produktion eller, hvis der er tale om en sammenslutning, medlemmernes produktion, udfærdiges der en leveringsanmeldelse, som mindst skal indeholde følgende:

- leveringsdatoen eller eventuelt en tilnærmelsesvis dato, hvis leveringen finder sted efter den dato, hvor anmeldelsen indgives til myndighederne

- de mængder foder, der er modtaget eller skal modtages

- den eller de foderplantearter, der skal forarbejdes

- i givet fald navn og adresse på det medlem af sammenslutningen, der leverer, og

- identifikation af den eller de marker, hvor foderplanterne til forarbejdning dyrkes, ifølge det identifikationssystem for marker, der er fastlagt ved det integrerede system for forvaltning og kontrol.

3. Hvis en virksomhed har fået forsyning fra en godkendt opkøber, udfærdiges der en leveringsanmeldelse, som mindst skal indeholde følgende:

- identifikation af den godkendte køber

- leveringsdatoen eller eventuelt en tilnærmelsesvis dato, hvis leveringen finder sted efter den dato, hvor anmeldelsen indgives til myndighederne

- de mængder foder, der er modtaget eller skal modtages, opdelt efter kontrakter, der er indgået mellem opkøberne og producenterne, og med angivelse af kontrakternes referencer

- den eller de foderplantearter, der skal forarbejdes.

- identifikation af den eller de marker, hvor foderplanterne til forarbejdning dyrkes, ifølge det identifikationssystem for marker, der er fastlagt i det integrerede system for forvaltning og kontrol.

4. De i stk. 1 omhandlede kontrakter indgås skriftligt mindst 15 dage inden leveringens begyndelse og senest den 31. juli, der følger begyndelsen af det pågældende efter produktionsår.

5. Forarbejdningsvirksomheden forelægger senest den 31. august der følger, efter begyndelsen af det pågældende produktionsår, myndighederne en genpart af de i stk. 1 omhandlede kontrakter og en genpart af de i stk. 2 og 3 nævnte leveringsanmeldelser med en fortegnelse over de berørte marker.

Medmindre der foreligger force majeure, medfører en forsinket indgivelse af nævnte dokumenter, at det samlede støttebeløb, som virksomheden havde opnået ret til ved rettidig indgivelse, nedsættes med 1 % pr. arbejdsdag. Er forsinkelsen på over tyve dage, udelukkes virksomheden fra støtte.

Artikel 9

Forarbejdningsvirksomhederne bestemmer for det foder, der skal kunsttørres, og eventuelt for det soltørrede foder, som de får leveret til forarbejdning, de leverede mængder ved systematisk vejning. Denne bestemmelse anvendes dog ikke, hvis det foder, der skal kunsttørres, forarbejdes med et mobilt tørringsanlæg. I dette tilfælde alene kan de leverede mængder anslås på grundlag af de tilsåede arealer.

Det gennemsnitlige vandindhold i de mængder foder, der skal kunsttørres, måles ved sammenligning af de anvendte mængder og mængderne af færdigvarer.

Artikel 10

Hvis en forarbejdningsvirksomhed fremstiller dels kunsttørret foder og/eller proteinkoncentrater, dels soltørret foder:

- skal fremstillingen af det kunsttørrede foder ske i lokaler eller på steder, der er adskilt fra de lokaler eller steder, hvor der fremstilles soltørret foder

- skal de produkter, der er fremkommet ved de to former for fremstilling, oplagres på forskellige steder

- er det forbudt inden for virksomheden at blande et produkt fra en af disse grupper med et produkt fra den anden gruppe.

Artikel 11

1. Udtagningen af prøver og bestemmelsen af vægten af det tørrede foder, jf. artikel 12, stk. 2, i forordning (EF) nr. 603/95, foretages af forarbejdningsvirksomheden på det tidspunkt, hvor det tørrede foder udgår fra virksomheden.

Når det tørrede foder på forarbejdningsvirksomheden blandes med andre råvarer end dem, der er nævnt i artikel 1 i forordning (EF) nr. 603/95, foretages prøveudtagningen dog inden blandingen.

2. Myndighederne kan kræve, at hver forarbejdningsvirksomhed mindst to arbejdsdage forinden giver dem meddelelse om hver afsendelse eller blanding af tørret foder med angivelse af datoer og mængder, så at de kan foretage den fornødne kontrol.

Myndighederne udtager regelmæssigt prøver, der omfatter mindst 5 % af den mængde tørret foder, der forlader virksomheden, og mindst 5 % af den mængde tørret foder, der på virksomheden blandes med andre råvarer end dem, der er nævnt i artikel 1 i forordning (EF) nr. 603/95, i løbet af hvert produktionsår.

3. Bestemmelsen af vandindholdet og det samlede indhold af råproteiner, jf. artikel 3, sker ved prøveudtagning pr. mængder på højst 100 tons af hvert parti tørret foder, der udgår fra forarbejdningsvirksomheden, eller som på forarbejdningsvirksomheden blandes med andre råvarer end dem, der er nævnt i artikel 1 i forordning (EF) nr. 603/95, efter den metode, som er fastlagt i EF-bestemmelserne om fastsættelse af EF-analysemetoder til officiel kontrol af foderstoffer (6).

I tilfælde af afsendelse eller blanding af flere partier, der er af ensartet kvalitet med hensyn til artssammensætning, vandindhold og proteinindhold, og hvis samlede vægt højst er lig med 100 tons, udtages der en prøve af hvert parti. Analysen foretages dog på grundlag af en repræsentativ blanding af disse prøver.

Artikel 12

1. Foruden de oplysninger, der er fastsat i artikel 9, litra a), i forordning (EF) nr. 603/95, skal forarbejdningsvirksomhedens lagerregnskab mindst indeholde følgende oplysninger:

- den eller de plantearter, jf. artikel 1 i forordning (EF) nr. 603/95, der indgår i foder til kunsttørring eller eventuelt soltørret foder, som er leveret til virksomheden

- det vandindhold, der er konstateret ved leveringen af foderet til tørring

- referencer til kontrakten og/eller leveringsanmeldelsen, jf. artikel 8

- de datoer, hvor det tørrede foder er udgået fra virksomheden, med angivelse af de mængder, der er udgået på den enkelte dato

- lageret af tørret foder ved udgangen af det enkelte produktionsår.

2. Forarbejdningsvirksomhederne fører et særskilt lagerregnskab for kunsttørret foder, soltørret foder, proteinkoncentrater og kunsttørrede produkter.

3. Hvis en virksomhed også kunsttørrer eller behandler andre produkter end foder som nævnt i artikel 2, nr. 1, skal den føre et særskilt regnskab for disse øvrige kunsttørrings- og forarbejdningsaktiviteter.

Artikel 13

Forarbejdningsvirksomhederne skal endvidere stille følgende dokumentation til rådighed for myndighederne, hvis disse anmoder herom:

a) alle forarbejdningsvirksomheder:

- de elementer, der gør det muligt at bestemme virksomhedens produktionskapacitet

- angivelse af det lager af brændstof, der findes i virksomheden ved produktionens begyndelse og slutning

- fakturaer for køb af brændstof og opgørelse over forbruget af elektricitet i løbet af produktionsperioden

- angivelse af de timer, hvor tørringsanlægget har været i funktion, og for soltørret foder, knuseværkerne

b) forarbejdningsvirksomheder, der sælger deres produkter: fakturaer for salg af tørret foder, særlig med angivelse af:

- mængden og sammensætningen af det solgte produkt

- købers navn og adresse

c) forarbejdningsvirksomheder, der forarbejder deres medlemmers produktion og leverer dem tørret foder: udleveringsbeviserne og ethvert andet bogføringsdokument, der er godkendt af myndighederne, særlig med angivelse af:

- mængden og sammensætningen af det leverede produkt

- modtagernes navne

d) virksomheder, der fremstiller tørret foder for landbrugerens regning og leverer ham denne produktion: fakturaerne over produktionsomkostningerne, særlig med angivelse af:

- mængden og sammensætningen af det tørrede foder, der er fremstillet

- landbrugerens navn.

Artikel 14

1. Myndighederne foretager krydskontrol af de marker, der er nævnt i kontrakterne og/eller anmeldelserne, og de marker, som producenterne har anmeldt i deres ansøgninger om arealstøtte for at undgå enhver uberettiget støtteudbetaling.

2. Myndighederne kontrollerer lagerregnskabet i alle de godkendte virksomheder. Endvidere kontrollerer de ved stikprøver finansbilagene for virksomhedernes transaktioner. Som led i denne kontrol skal der aflægges besøg på hver virksomhed mindst en gang hvert produktionsår.

For nye godkendte virksomheder skal kontrollen dog omfatte alle de ansøgninger, der er indgivet i det første aktivitetsår.

3. Myndighederne skal:

- regelmæssigt kontrollere de godkendte virksomheders finansbogholderi

- regelmæssigt foretage yderligere kontrol hos leverandørerne af råvarer og hos de erhvervsdrivende, som det tørrede foder er leveret til.

Endvidere kan myndighederne foretage uanmeldt kontrol af den ovenfor beskrevne art.

4. Myndighederne fastlægger, hvilke ansøgninger der skal omfattes af kontrol på stedet, idet fastlæggelsen navnlig sker på grundlag af en risikoanalyse og ved anvendelse af en faktor, der sikrer, at de udvalgte ansøgninger er repræsentative for de indgivne støtteansøgninger.

Ved risikoanalysen tages der navnlig hensyn til følgende:

- de støttebeløb, der er ansøgt om

- udviklingen i forhold til det foregående år

- resultaterne af kontrollen de foregående år

- andre parametre, som medlemsstaterne fastlægger.

Artikel 15

Medlemsstaterne meddeler Kommissionen:

a) - ved hvert kvartals begyndelse: de mængder tørret foder, for hvilke der er indgivet ansøgning om den i artikel 3 i forordning (EF) nr. 603/95 nævnte støtte i det foregående kvartal, særskilt angivet for hver enkelt af de måneder, i hvilke disse mængder er udgået fra virksomheden

- senest den 31. maj hvert år: de mængder tørret foder, for hvilke der er anerkendt ret til støtte i det foregående produktionsår.

Ovennævnte oplysninger meddeles opdelt efter de produkter, der er nævnt i henholdsvis litra a), b), c) og d) i artikel 2, nr. 1, og anvendes af Kommissionen til at konstatere, om den maksimale garantimængde er overholdt

b) senest den 31. december hvert år: de arealer og mængder, for hvilke de i artikel 8 omhandlede kontrakter og anmeldelser er indgivet. Oplysningerne opdeles efter de i artikel 1 i forordning (EF) nr. 603/95, anførte plantearter, og der skelnes mellem de tilfælde, der er nævnt i henholdsvis stk. 1, 2 og 3 i artikel 8

c) senest den 30. april hvert år: skøn over de mængder tørret foder, der var oplagret i forarbejdningsvirksomhederne pr. 31 marts det pågældende år

d) senest den 1. maj 1995: de foranstaltninger, der er vedtaget for at iværksætte forordning (EF) nr. 603/95 og nærværende forordning.

Artikel 16

Hvis det i forbindelse med en kontrol konstateres, at den mængde tørret foder, der er angivet i en eller flere støtteansøgninger, overstiger den mængde, der faktisk er udgået fra forarbejdningsvirksomheden, beregnes det støttebeløb, der kan ydes, på grundlag af den mængde, der faktisk er udgået, nedsat med det dobbelte af den konstaterede overskridelse.

Er den konstaterede overskridelse på over 20 % af den mængde, der faktisk er udgået, ydes der ingen støtte.

Er der imidlertid tale om en urigtig angivelse af mængder i en eller flere ansøgninger, som er forsætlig eller skyldes grov uagtsomhed:

- udelukkes forarbejdningsvirksomheden fra støtten i forbindelse med den eller de pågældende ansøgninger, og

- hvis der er tale om en forsætlig urigtig angivelse af mængder i en eller flere ansøgninger, udelukker den pågældende forarbejdningsvirksomhed fra støtten for det følgende produktionsår for en mængde, der svarer til den mængde, som den eller de pågældende støtteansøgninger et blevet afvist for.

Artikel 17

Forordning (EØF) nr. 1528/78 og (EØF) nr. 2743/78 ophæves. De af bestemmelserne i disse forordninger, der anvendes til forvaltning af den i produktionsåret 1994/95 gældende støtteordning, forbliver dog i kraft, indtil behandlingen af nævnte produktionsårs resultater er endelig afsluttet.

Artikel 18

Denne forordning træder i kraft på dagen efter offentliggørelsen i De Europæiske Fællesskabers Tidende.

Den anvendes fra den 1. april 1995. Følgende bestemmelser anvendes dog fra den 1. april 1996:

a) artikel 4, stk. 1, vedrørende godkendelse af forarbejdningsvirksomhederne

b) artikel 9, første punktum, vedrørende vægtbestemmelsen ved systematisk vejning, når der er tale om forarbejdningsvirksomheder, der ikke råder over et vejningsanlæg

c) artikel 14, stk. 1, vedrørende krydskontrol. For så vidt et eller flere elementer i det integrerede system er operationelt inden den 1. januar 1996, gør medlemsstaterne dog brug heraf i deres forvaltning og kontrol, især så vidt muligt ved krydskontrollen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. april 1995.

På Kommissionens vegne

Franz FISCHLER

Medlem af Kommissionen

(1) EFT nr. L 63 af 21. 3. 1995, s. 1.

(2) EFT nr. L 181 af 1. 7. 1992, s. 12.

(3) EFT nr. L 179 af 1. 7. 1978, s. 10.

(4) EFT nr. L 108 af 1. 5. 1993, s. 114.

(5) EFT nr. L 330 af 25. 11. 1978, s. 19.

(6) a) Prøveudtagning: Kommissionens første direktiv 76/371/EØF (EFT nr. L 102 af 15. 4. 1976, s. 1)

b) bestemmelse af vandindhold: Kommissionens andet direktiv 71/393/EØF (EFT nr. L 279 af 20. 12. 1971, s. 7)

c) bestemmelse af råproteinindhold: Kommissionens tredje direktiv 72/199/EØF (EFT nr. L 123 af 29. 5. 1972, s. 6).